[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 27.6.2007

COM(2007) 384 τελικό

2004/0248 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κανόνων αναφορικά με τις ονομαστικές ποσότητες προσυσκευασμένων προϊόντων, την κατάργηση των οδηγιών του Συμβουλίου 75/106/EΟΚ και 80/232/EΟΚ και την τροποποίηση της οδηγίας του Συμβουλίου 76/211/EΟΚ

ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

2004/0248 (COD)

ΓΝΩΜΗ ΤΗΣ ΕΠΙΤΡΟΠΗΣ σύμφωνα με το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ, για τις τροπολογίες του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση κανόνων αναφορικά με τις ονομαστικές ποσότητες προσυσκευασμένων προϊόντων, την κατάργηση των οδηγιών του Συμβουλίου 75/106/EΟΚ και 80/232/EΟΚ και την τροποποίηση της οδηγίας του Συμβουλίου 76/211/EΟΚ Διαδικασία συναπόφασης Δεύτερη ανάγνωση

1. ΕΙΣΑΓΩΓΗ

Το άρθρο 251 παράγραφος 2 τρίτο εδάφιο στοιχείο γ) της συνθήκης ΕΚ προβλέπει ότι η Επιτροπή οφείλει να διατυπώσει γνώμη επί των τροπολογιών που προτάθηκαν από το Ευρωπαϊκό Κοινοβούλιο σε δεύτερη ανάγνωση. Η Επιτροπή εκθέτει παρακάτω τη γνώμη της επί των τεσσάρων τροπολογιών που προτάθηκαν από το Κοινοβούλιο.

2. ΙΣΤΟΡΙΚΟ

Η πρόταση COM(2004) 708 τελικό[1] είχε υποβληθεί στο Ευρωπαϊκό Κοινοβούλιο και το Συμβούλιο στις 25 Οκτωβρίου 2004 σύμφωνα με την διαδικασία συναπόφασης που προβλέπεται από το άρθρο 95 τη συνθήκης EΚ.

Η Ευρωπαϊκή Οικονομική και Κοινωνική Επιτροπή γνωμοδότησε στις 6 Απριλίου 2005[2].

Το Ευρωπαϊκό Κοινοβούλιο εξέδωσε τη γνώμη του κατά την πρώτη ανάγνωση στις 2 Φεβρουαρίου 2006.

Η τροποποιημένη πρόταση COM(2006) 171 τελικό[3], σύμφωνα με το άρθρο 250 παράγραφος 2 της συνθήκης EΚ, διαβιβάστηκε στο Ευρωπαϊκό Κοινοβούλιο και το Συμβούλιο στις 18 Απριλίου 2006.

Κατόπιν της γνώμης του Ευρωπαϊκού Κοινοβουλίου και σύμφωνα με το άρθρο 251 παράγραφος 2 της συνθήκης EΚ, μετά από πολιτική συμφωνία στις 25 Σεπτεμβρίου 2006, το Συμβούλιο εξέδωσε κοινή θέση στις 4 Δεκεμβρίου 2006[4]. Η ανακοίνωση της Επιτροπής επί της κοινής θέσης COM(2006) 811 τελικό εκδόθηκε στις 12 Δεκεμβρίου.

Το Ευρωπαϊκό Κοινοβούλιο εξέδωσε τη θέση του σε δεύτερη ανάγνωση στις 10 Μαΐου 2007.

3. ΣΚΟΠΟΣ ΤΗΣ ΠΡΟΤΑΣΗΣ

Ο σκοπός της οδηγίας είναι η κατάργηση κανονισμού χρονολογούμενου από τη δεκαετία του 1970, ο οποίος όριζε ονομαστικές ποσότητες στις οποίες θα μπορούσαν να πωλούνται ορισμένα προϊόντα. Η πρόταση διατηρεί μόνο τον κανονισμό σχετικά με το κρασί και τα οινοπνευματώδη, που επί του παρόντος υπόκειται σε υποχρεωτικές ονομαστικές ποσότητες.

Η οδηγία απλοποιεί τον κανονισμό περί ονομαστικών ποσοτήτων ενσωματώνοντας δύο οδηγίες σε μία. Ομοίως, συνδυάζει τον κανονισμό περί μετρολογικού ελέγχου των προσυσκευασμένων προϊόντων, θέμα που τη στιγμή αυτή ρυθμίζεται βάσει δύο οδηγιών, σε μία μόνη οδηγία. Κατά συνέπεια, καταργεί τις οδηγίες 75/106 και 80/232 και επεκτείνει το πεδίο εφαρμογής της οδηγίας 76/211 σε όλα τα προσυσκευασμένα προϊόντα.

4. Γνωμη της επιτροπης επι των τροπολογιων του ευρωπαϊκου κοινοβουλιου

4.1. Γενικά

Στις 10 Μαΐου 2007 το Ευρωπαϊκό Κοινοβούλιο ενέκρινε δέσμη συμβιβαστικών προτάσεων η οποία είχε συμφωνηθεί με το Συμβούλιο με σκοπό την επίτευξη συμφωνίας σε δεύτερη ανάγνωση.

Η Επιτροπή δέχεται όλες τις τροπολογίες. Αυτές αφορούν μια αιτιολογική σκέψη σχετικά με περισσότερο εθελοντική χρήση της μονάδας τιμολόγησης, μια αιτιολογική σκέψη και ένα άρθρο επί της παρακολούθησης της σταδιακής κατάργησης των εθνικών μεγεθών και μια έκθεση που επεξηγεί την κατάσταση του βρετανικού άρτου βάσει της νέας οδηγίας.

Το συμπέρασμα του πακέτου συμβιβασμού διευκολύνθηκε από τη δήλωση που υπέβαλε η Επιτροπή σχετικά με τη διάθεση αποθεμάτων κρασιού και οινοπνευματωδών ποτών (βλ. παράρτημα).

4.2 Τροποποιημένη πρόταση

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως ανωτέρω.

ΠΑΡΑΡΤΗΜΑ Δήλωση της Επιτροπής σχετικά με τη διάθεση αποθεμάτων οίνου και οινοπνευματωδών

Το μελλοντικό φάσμα κοινοτικών ονομαστικών ποσοτήτων για οίνους και οινοπνευματώδη ποτά, κατά τη διάρκεια των περιόδου που καλύπτει το παράρτημα, αναπαράγει βασικά τις ήδη υπάρχουσες σειρές, με εξαίρεση τα 1125 ml για τα οινοπνευματώδη. Η επίπτωση συνεπώς κάθε άλλο παρά αμελητέα θα είναι. Οι σειρές μεταξύ ή πέραν των φασμάτων που ορίζονται στο παράρτημα (μεταξύ 100-1500 ml, με εξαίρεση το κατώτατο φάσμα των 125 ml για τους αφρώδεις οίνους και την μέγιστη ποσότητα των 200 ml για τα οινοπνευματώδη ποτά) δεν καλύπτονται από το παράρτημα και άρα δεν υπάγονται στη γενική αρχή των ελεύθερων ονομαστικών ποσοτήτων.

Κατά τα οριζόμενα στο άρθρο 8 της κοινής θέσης (Μεταφορά στο εθνικό δίκαιο), τα κράτη μέλη έχουν 12 μήνες από την ημερομηνία έναρξης ισχύος της οδηγίας για να ενσωματώσουν τη νομοθετική αυτή πράξη στην εθνική τους νομοθεσία. Η οδηγία αρχίζει να εφαρμόζεται 18 μήνες μετά την έναρξη ισχύος της, πράγμα που σημαίνει ότι υπάρχει περιθώριο τουλάχιστον έξι μηνών μεταξύ της μεταφοράς της οδηγίας στο εθνικό δίκαιο και της εφαρμογής της. Αυτό δίνει στους ενδιαφερόμενους κατασκευαστές αρκετό χρόνο για να προσαρμοστούν.

Θα πρέπει επίσης να σημειωθεί ότι η "διάθεση στην αγορά" αναφέρεται στην πρώτη διάθεση του προϊόντος. Τα προσυσκευασμένα προϊόντα που διατίθενται στην αγορά πριν από την εφαρμογή της οδηγίας, φερ' ειπείν στα πλαίσια κυκλωμάτων διανομής, δεν θα επηρεάζονται από την οδηγία και θα μπορούν να πωλούνται σε τελικούς καταναλωτές.

Για όλους αυτούς τους λόγους η Επιτροπή πιστεύει ότι η διάθεση των αποθεμάτων προσυσκευασμένου κρασιού και οινοπνευματωδών ποτών δεν θα είναι στην πράξη δυσχερής.

[1] ΕΕ C 49 της 28.02.2006, σ. 37

[2] ΕΕ C 255 της 14.10.2005, σ. 36

[3] ΕΕ C 130 της 03.06.2006, σ. 9

[4] ΕΕ C 311E της 19.12.2006, σ. 21